Il-Bank Nazzjonali tal-Georgia (National Bank of Georgia - NBG) b'mod ġenerali naqas milli jagħmel interventi kbar fis-suq tal-muniti barranin u ppermetta d-deprezzament tal-lari. Dan ippermetta li b'mod ġenerali, ir-riżervi gross internazzjonali jibqgħu stabbli, b'total ta' USD 2.7 biljuni fl-aħħar ta' Frar tal-2017 (madwar 3 xhur tal-importazzjonijiet tas-sena li ġejja). Il-programm tal-FMI li ntlaħaq ftehim dwaru reċentement jimmira żieda ta' 54 % f'riżervi, minn USD 2.8 biljun fl-aħħar tal-2016 għal USD 4.2 biljun fl-2020 (madwar 4 xhur ta' kopertura tal-importazzjoni).

Il-gvern tal-Georgia talab ukoll Assistenza Mikrofinanzjarja (AMF) mill-UE fis-16 ta' Ġunju 2017. Fid-dawl ta' din it-talba u s-sitwazzjoni ekonomika fil-pajjiż, il-Kummissjoni qed tissottometti lill-Parlament Ewropew u lill-Kunsill, proposta għal AMF lill-Georgia, abbażi tal-Artikolu 212(2) tat-TFUE. Il-proposta hija għal ammont sa EUR 45 miljun li minnhom EUR 35 miljun huma fil-forma ta' self u EUR 10 miljun jingħataw bħala għotjiet.

Wara perjodu twil ta' konsolidazzjoni fiskali sa mill-2009, id-defiċit fiskali tal-gvern ġenerali beda jikber fl-2015 (3.8 % tal-PDG), parzjalment riżultat ta' żieda fl-infiq soċjali mmirat biex jindirizza l-livelli għoljin ta' faqaru inugwaljanza tal-pajjiż, iżda wkoll b'riflessjoni tal-impatt negattiv tat-tnaqqis fir-ritmu ekonomiku fuq id-dħul mit-taxxa. Il-pożizzjoni baġitarja kompliet tiddeterjora fl-2016, bid-defiċit tal-gvern stmat mill-FMI bħala 4.1 % tal-PDG, riżultat kemm ta' dħul anqas milli mistenni kif ukoll żidiet fl-infiq qabel l-elezzjonijiet parlamentari ta' Ottubru (primarjament fid-difiża, it-trasport pubbliku, l-infrastruttura u l-kura tas-saħħa). Id-defiċit fiskali (li kien proġettat li jiżdied aktar, għal madwar 6 % tal-PDG din is-sena, qabel ma ntlaħaq ftehim dwar il-programm ġdid tal-FMI) issa huwa previst li jibqa' fl-istess livell (4.1 %) fl-2017 u li wara jonqos b'mod gradwali, sabiex jilħaq 3.1 % fl-2020. Id-dejn pubbliku wkoll żdied għal madwar 44.6 % tal-PDG fl-2016 (minn 35.6 fl-2014) u mistenni jiżdied aktar, bl-ogħla livell ta' madwar 47 % fl-2019, qabel ma jonqos b'mod gradwali wara.

L-istrateġija fiskali tal-awtoritajiet tal-Georgia hija bbażata fuq konsolidazzjoni ulterjuri. B'mod partikolari, l-awtoritajiet tal-Georgia qed jippjanaw li jnaqqsu l-infiq attwali (tnaqqis fil-kont tal-pagi u fl-ispejjeż amministrattivi, titjib fl-effiċjenza fl-infiq fil-kura tas-saħħa, u kontrolli ġodda tal-infiq fuq il-gvernijiet lokali), filwaqt li jiżdied l-infiq kapitali, primarjament fl-infrastruttura, u jkun introdott it-tieni pilastru (finanzjat) tas-sistema tal-pensjonijiet. Fuq in-naħa tad-dħul, l-awtoritajiet tal-Georgia żiedu t-taxxi (b'mod partikolari d-dazji tas-sisa fuq prodotti tat-tabakk, vetturi u fjuwil) sabiex jikkumpensaw għat-telf fid-dħul minħabba r-riforma tat-taxxa korporattiva li daħlet fis-seħħ f'Jannar tal-2017 u lesti jieħdu miżuri addizzjonali jekk ikun meħtieġ.

Il-konsolidazzjoni fiskali hija kkumplimentata mill-aġenda tar-riforma strutturali li tiffoka fuq it-titjib tal-ambjent tan-negozju, l-edukazzjoni u l-amministrazzjoni pubblika kif ukoll l-investiment fl-infrastruttura. Miżuri addizzjonali jinkludu riformi fiskali (b'mod partikolari, it-titjib tal-immaniġġar tar-riskji li jirriżultaw minn sħubiji pubbliċi-privati u intrapriża tal-istat), it-tisħiħ tas-settur finanzjarju (pereżempju l-introduzzjoni ta' skema ta' garanzija tad-depożitu u t-titjib ta' oqfsa regolatorji, superviżorji u ta' riżoluzzjoni għall-banek) kif ukoll l-adattament li għadu għaddej għar-rekwiżiti tad-DCFTA.

Il-projezzjonijiet tal-FMI ta’ Marzu 2017 jindikaw ħtiġijiet ta' finanzjament estern sinifikanti għall-perjodu 2017-2020, bl-ammont totali tad-diskrepanza ta' finanzjament estern stmat għal USD 752 miljun (USD 256 miljun fl-2017, USD 222 miljun fl-2018, USD 183 miljun fl-2019 u USD 91 miljun fl-2020). Din id-diskrepanza ta' finanzjament tista' tiġi ġeneralment attribwita lil tliet fatturi: defiċit fil-kont kurrenti relattivament kbir, il-ħtieġa li jiżdiedu r-riżervi tal-kambju barranin u r-rekwiżiti kbar tal-amortizzament tad-dejn pubbliku mistennijin.

L-operazzjoni proposta tal-AMF ta' EUR 45 miljun (madwar USD 50 miljun), minbarra EUR 23 miljun (madwar USD 26 miljun) żborżati taħt l-operazzjoni preċedenti tal-AMF f'Mejju tal-2017, tkun tkopri 10 % tad-diskrepanza finanzjarja totali stmata u 33 % tad-diskrepanza finanzjarja residwa (wara li jitnaqqas il-finanzjament nett tal-FMI u l-iżborż mistenni tas-self ibbażat fuq il-politika tal-Bank Dinji).

Kontribuzzjonijiet ewlenin oħra sabiex tiġi koperta d-diskrepanza fiskali residwa jinkludu għotjiet ta' appoġġ baġitarju mill-aġenzija tal-iżvilupp Franċiża, AFD (ta' USD 62 miljun fl-2017), u l-Bank Asjatiku tal-Iżvilupp (mistennija jammontaw għal USD 100 miljun fl-2018-2019).

•Dispożizzjonijiet eżistenti fil-qasam tal-proposta

Id-Deċiżjoni Nru 778/2013/UE li tipprovdi assistenza makrofinanzjarja preċedenti lill-Ġordan għall-ammont ta' EUR 46 miljun (nofs f'għotjiet u nofs f'self) ġiet adottata mill-Parlament Ewropew u mill-Kunsill fit-12 ta’ Awwissu 2013. L-assistenza ġiet implimentata bis-sħiħ fl-2015-2017, bl-aħħar żborż f'Mejju 2017.

•Konsistenza mal-politiki u l-objettivi l-oħra tal-Unjoni

L-UE u l-Georgia żviluppaw relazzjonijiet politiċi u ekonomiċi mill-qrib matul is-snin, li wassal għall-konklużjoni tal-Ftehim tal-Assoċjazzjoni, inkluż id-DCFTA, li ġie ffirmat fl-2014 u daħal fis-seħħ f'Lulju 2016. Il-Ftehim ta’ Assoċjazzjoni li ħa post il-Ftehim ta’ Sħubija u Kooperazzjoni preċedenti, se jippermetti assoċjazzjoni politika u l-integrazzjoni ekonomika tal-Georgia mal-UE. Il-Qafas ta’ Appoġġ Uniku (Single Support Framework -SSF) tal-UE jidentifika s-setturi ta’ prijorità tal-kooperazzjoni tal-UE mal-Georgia, iffinanzjati mill-Istrument Ewropew ta’ Viċinat (ENI). L-SSF għall-2017-2020 bħalissa qiegħed ikun finalizzat.

Ir-rabtiet ekonomiċi tal-Georgia mal-UE diġà huma żviluppati sew. Fl-2016, l-UE kienet l-isħab tan-negozjar ewlieni tal-Georgia, b'sehem tan-negozjar ta' 32.6 %, quddiem sew sħab tan-negozjar ewlenin oħra (it-Turkija u r-Russja, b'17.2 % u 8.1 % tal-ishma tan-negozjar rispettivament). L-UE hija wkoll is-sieħeb u d-donatur ewlieni ta' investiment tal-Georgia.

Pajjiżi li huma koperti mill-PEV huma eleġibbli għall-AMF. L-AMF tal-UE se tikkumplementa l-għotjiet mobilizzati taħt il-PEV u programmi oħrajn tal-UE, u b’mod partikolari l-kundizzjonalità prevista taħt il-pakketti ta’ appoġġ baġitarju li qed jiġu implimentati mill-UE. Billi tappoġġa l-adozzjoni mill-awtoritajiet tal-Georgia ta’ qafas xieraq għall-politika makroekonomika u r-riformi strutturali, l-AMF tal-UE ttejjeb il-valur miżjud u l-effettività tal-interventi finanzjarji ġenerali tal-UE, inkluż permezz ta’ strumenti finanzjarji oħra.

Il-Georgia kkonsolidat id-demokrazija tagħha u l-istat tad-dritt, kif ukoll kompliet issaħħaħ mill-ġdid ir-rispett għad-drittijiet tal-bniedem. L-aħħar elezzjonijiet parlamentari f'Ottubru 2016 kienu kompetittivi u amministrati tajjeb. Dwar il-ġudikatura, ir-riformi tal-Georgia ppromwovew l-indipendenza ġudizzjarja, il-professjonalità u l-akkontabbiltà.

Fid-dawl ta' dan t'hawn fuq, il-prekundizzjonijiet politiċi għall għoti ta' AMF lill-Georgia, inkluż l-aspett tal-qrubija politika u ekonomija mal-UE, jistgħu jitqiesu bħala ssodisfati. Valutazzjoni dettaljata dwar l-issodisfar tal-kriterji politiċi għall-AMF prodotta mill-SEAE hija mehmuża mad-Dokument ta’ Ħidma tal-Persunal tal-Kummissjoni li jakkumpanja l-proposta.

2.BAŻI ĠURIDIKA, SUSSIDJARJETÀ U PROPORZJONALITÀ

•Sommarju tal-azzjoni proposta

L-operazzjoni tal-AMF li qed tiġi kkunsidrata tkun tammonta għal massimu ta’ EUR 45 miljun. Il-Kummissjoni tipproponi li tipprovdi l-ammont tal-assistenza f’forma ta’ self għal terminu medju sa EUR 35 miljun u f’għotjiet ta’ mhux aktar minn EUR 10 miljuni. Minħabba d-daqs tal-operazzjoni proposta, il-Kummissjoni qed tikkunsidra li tirrilaxxa l-assistenza f'żewġ pagamenti. L-ewwel segment b'mod indikattiv ikun magħmul minn element ta' self ta' EUR 15-il miljun u element ta' għotja ta' EUR 5 miljun, u t-tieni segment ta' element ta' self ta' 20 miljun u element ta' għotja ta' EUR 5 miljun.

L-assistenza se tkun ġestita mill-Kummissjoni. Japplikaw dispożizzjonijiet speċifiċi dwar il-prevenzjoni tal-frodi u tal-irregolaritajiet l-oħrajn, b’mod konsistenti mar-Regolament Finanzjarju.

Żborżi skont l-operazzjoni proposta tal-AMF ikunu kondizzjonali fuq reviżjonijiet ta' suċċess skont il-programm tal-FMI u l-użu effettiv mill-Georgia tal-fondi tal-FMI. Barra minn hekk, il-Kummissjoni - f'isem l-UE - u l-awtoritajiet tal-Georgia jaqblu fuq sett speċifiku ta’ miżuri ta' riforma strutturali, li għandhom jiġu definiti f’Memorandum ta’ Qbil. Dawn il-miżuri ta’ riforma se jappoġġaw l-aġenda ta’ riforma tal-awtoritajiet u jikkumplementaw il-programmi maqbula mal-FMI, mal-Bank Dinji u ma' donaturi oħrajn, kif ukoll programmi ta’ politika assoċjati ma’ operazzjonijiet ta’ appoġġ baġitarju tal-UE. Dawn ikunu konsistenti mal-prijoritajiet ewlenin ta’ riforma ekonomika miftiehma bejn l-UE u l-Georgia fil-kuntest tal-Ftehim ta' Assoċjazzjoni, inklużi id-DCFTA u l-Aġenda tal-Assoċjazzjoni.

Id-deċiżjoni li jiġu żborżati madwar 22 % tal-assistenza proposta f'għotjiet (EUR 10 miljun minn total ta' EUR 45 miljun) u l-bqija f'self hija ġġustifikata mil-livell tal-iżvilupp ekonomiku u soċjali tal-Georgia (kif imkejjel mill-introjtu per capita tal-pajjiż, bil-Georgia li tkun ikklassifikata mill-Bank Dinji bħala pajjiż ta' dħul baxx lejn medju, u mill-inċidenza tal-faqar) kif ukoll mill-pożizzjoni ta' dejn relattivament għolja tagħha. Filwaqt li l-Georgia m'għadhiex eliġibbli għal finanzjament konċessjonarju mill-FMI jew mill-Bank Dinji, il-gradwazzjoni tagħha minn dan il-finanzjament konċessjonarju hija relattivament reċenti. Madankollu, din il-gradwazzjoni targumenta favur il-prijoritizzazzjoni tal-element ta' self.